b'\n_START_ARTICLE_\nKronstad\n_START_PARAGRAPH_\nKronstad er et boligomr\xc3\xa5de i \xc3\x85rstad bydel i Bergen like s\xc3\xb8r for byens sentrum, som strekker seg fra Store Lungeg\xc3\xa5rdsvann i nord og over Kronstadh\xc3\xb8yden til Nymark ved Brann Stadion i s\xc3\xb8r, og fra Haukeland universitetssykehus og M\xc3\xb8llendal gravplass i \xc3\xb8st til Danmarks plass (tidligere Kronstadtorget) og Solheimsvatnet i vest.\n_START_SECTION_\nHistorie\n_START_PARAGRAPH_\nKronstad var en del av gamle \xc3\x85rstad kommune som ble innlemmet i Bergen i 1915, og h\xc3\xb8rer til \xc3\x85rstad sogn under Bergen domprosti i Den norske kirke. Sognekirken \xc3\x85rstad kirke ligger p\xc3\xa5 grensen mot nabostr\xc3\xb8ket \xc3\x85rstad i \xc3\xb8st. Omr\xc3\xa5det dekkes av lokalavisen \xc3\x85rstadposten\n_START_SECTION_\nInfrastruktur\n_START_PARAGRAPH_\nP\xc3\xa5 Kronstad ligger ogs\xc3\xa5 Kronstad hovedg\xc3\xa5rd, Haukelandshallen, Krohnsminde idrettsplass, Kronstad skole, Hunstad skole, Gimle skole, M\xc3\xb8llebakken skole, \xc3\x85rstad videreg\xc3\xa5ende skole, Kunstskolen i Bergen, Adventkirken, Den Evangelisk-Lutherske Frikirken, tidligere Kronstad stasjon og tettbebygde boligomr\xc3\xa5der. P\xc3\xa5 Kronstad ble lokalsykehuset Kronstad distriktspsykiatriske senter samlokalisert i et nytt bygg i 2013, og H\xc3\xb8gskolen i Bergen ble samlokalisert i et nytt bygg som ble tatt i bruk i august 2014. Kronstadparken bolig- og n\xc3\xa6ringsomr\xc3\xa5de er under utbygging like ved og vil ferdig utbygget best\xc3\xa5 av rundt 4000 arbeidsplasser og 600 boliger. Bybanen i Bergen har to holdeplasser p\xc3\xa5 Kronstad (Danmarks plass og Kronstad). I tillegg ligger depotet til Bybanen her. _NEWLINE_Kronstad hadde 5\xc2\xa0071 innbyggere 1. januar 2014 og et areal p\xc3\xa5 0,99 km\xc2\xb2 hvorav 0,01 km\xc2\xb2 er ferskvann, fordelt p\xc3\xa5 grunnkretsene Gimleveien, Kronstad, J\xc3\xb8rgen Moes gate, Gr\xc3\xb8nneviken, Hunstad, Pinnelien, Krohnsminde, Bj\xc3\xb8rnsons gate, Garborgs gate og Fabrikkgaten.\n_START_SECTION_\nGatenavn\n_START_PARAGRAPH_\nMange av gatenavnene i omr\xc3\xa5det hedrer forfattere og kulturpersonligheter, som Ibsens gate, Bj\xc3\xb8rnsons gate, Jonas Lies vei, Edvard Griegs vei, Kiellands gate, Sivles gate, Asbj\xc3\xb8rnsens gate, J\xc3\xb8rgen Moes gate, Zinken Hopps gate, Lucie Wolffs gate, Camilla Colletts gate, Arne Garborgs gate, Hulda Garborgs gate, Johanne Juells gate, Arnoldus Reimers gate og Laura Gundersens gate. I andre deler av omr\xc3\xa5det hedres helgener, som St Olavs vei, St Hallvards vei, St Clemens vei, St Sunnivas vei og St Torfinns vei, og noen gater har tilknytning til lokale stedsnavn som Kronstadveien, Pinnelien, Hunstadsvingen og Gimleveien. Klaus Hanssens vei er oppkalt etter legen og politikeren, Ole Landmarks vei er oppkalt etter arkitekten, og Kronstadtorget endret navn til Danmarks plass etter andre verdenskrig som takk for danskehjelpen under krigen.'